ILINK พุ่ง 8% เก็งฯ รายได้ปีนี้โตเข้าเป้า 6 พันลบ. รับผลดี WFH-ลุ้นคว้างานใหม่เพิ่ม
ILINK พุ่ง 8% เก็งฯ รายได้ปีนี้โตเข้าเป้า 6 พันลบ. รับผลดี WFH ตุน Backlog กว่า 4.6 พันลบ. เผยอยู่ระหว่างการรอเซ็นสัญญา-ผลการประมูลในโครงการใหม่ต่อเนื่อง มูลค่างานรวมกว่า 2 พันลบ.
ILINK พุ่ง 8% เก็งฯ รายได้ปีนี้โตเข้าเป้า 6 พันลบ. รับผลดี WFH ตุน Backlog กว่า 4.6 พันลบ. เผยอยู่ระหว่างการรอเซ็นสัญญา-ผลการประมูลในโครงการใหม่ต่อเนื่อง มูลค่างานรวมกว่า 2 พันลบ.
25 พ.ค. 2564

ผู้สื่อข่าวรายงานว่า ราคาหุ้น บริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK ล่าสุด ณ เวลา 14.47 น. อยู่ที่ 6.80 บาท บวก 0.50 บาท หรือ 7.94% สูงสุดที่ 6.90 บาท ต่ำสุดที่ 6.25 บาท ด้วยมูลค่าซื้อขาย 38.78 ล้านบาท

ทั้งนี้ปัจจัยที่ส่งผลให้ราคาหุ้น ILINK ปรับตัวเพิ่มขึ้น คาดว่ามาจากการเก็งทิศทางของผลการดำเนินงานในปีนี้ว่าจะสดใส
โดยนางสาววริษา อนันตรัมพร ผู้จัดการทั่วไป บริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK เปิดเผยว่า บริษัทยังคงมั่นใจว่ารายได้ปีนี้จะโตตามเป้าหมายที่ 6,000 ล้านบาท โดยเป็นการเติบโตมาจากทุกธุรกิจ หลังจากสถานการณ์การแพร่ระบาดของเชื้อไวรัสโควิด-19 ทำให้ต้องกลับมาทำงานที่บ้าน (Work From Home) ส่งผลให้มีความต้องการพัฒนาเทคโนโลยีต่างๆ มารองรับการ WFH และการพัฒนาเทคโนโลยีรองรับ 5G ,IoT (Internet of Things) ด้วย
โดยปัจจุบันบริษัทมีงานในมือ (Backlog) ด้านธุรกิจโทรคมนาคม มูลค่า 3,645 ล้านบาท อาทิ โครงการอินเทอร์เน็ตชุมชน 1-2 (USO1-2) และโครงการ Data Center เป็นต้น ซึ่งจะสามารถรับรู้รายได้ในปีนี้ราว 1,424 ล้านบาท ขณะเดียวกันบริษัทยังมี Backlog ธุรกิจวิศวกรรม มูลค่า 982.45 ล้านบาท ทั้งหมด 7 โครงการ อาทิ AOT (CC3) , สถานีไฟฟ้าย่อย และนำสายไฟฟ้าลงใต้ดิน เป็นต้น โดยจะรับรู้รายได้เข้ามาในปีนี้ทั้งหมด
นอกจากนี้ บริษัทยังอยู่ระหว่างการรอเซ็นสัญญา และผลการประมูลในโครงการใหม่อย่างต่อเนื่อง มูลค่ารวมราว 2,028 ล้านบาท ทั้งหมด 5 โครงการ คือ โครงการนำสายไฟฟ้าลงใต้ดิน จังหวัดขอนแก่น มูลค่า 34 ล้านบาท โครงการวางระบบไฟฟ้าสายเคเบิลใต้น้ำ เกาะปันหยี มูลค่า 144 ล้านบาท โครงการวางระบบไฟฟ้าสายเคเบิลใต้น้ำ แม่น้ำเจ้าพระยา มูลค่า 85 ล้านบาท และโครงการสถานีไฟฟ้าย่อย 3 โครงการ มูลค่า 535 ล้านบาท ซึ่งบริษัทเตรียมเซ็นสัญญาเข้ารับงานอย่างต่อเนื่องในช่วงไตรมาส 2-ไตรมาส 3 นี้